«Մենք ականատես ենք լինում տարիներ շարունակ ձևավորված կոռուպցիոն համակարգի, որի պարագայում ստվերային տնտեսության առկայությունը հանգեցրել է հետևյալ իրավիճակին. մի շարք տնտեսվարողներ խուսափել են հարկեր վճարելուց, դրանով նպաստել են նաև բյուջետային մուտքերի նվազեցմանը, տնտեսական վիճակը վատթարացնելուն, աղքատության ծավալները մեծացնելուն: Իսկ «քյաշ» փողերի` կանխիկ գումարների առկայությունն այս կամ այն տնտեսվարողի մոտ փաստում է եկամուտների ոչ ազնիվ և զարտուղի ճանապարհով ստացման մասին: Սա, ինչպես նաև հարկերը չվճարելը, առաջացնում են կուտակումներ: Իսկ այդ գումարային կուտակումները «որտե՞ղ պահելու» հարցի ու հնարավոր լուծումների դեպքում հաղթում է չհրկիզվող պահարանի տարբերակը: Իրականում, եթե կա եկամուտ, պետք է բանկում դնես: Ցանկացած բանկում պետք է հարցնեն այդ եկամուտների ծագման աղբյուրը: Եթե ծագման աղբյուրն անօրինական է, առաջանում են կասկածներ` արդյո՞ք այն գողացված չէ կամ ի՞նչ ճանապարհով է ձեռք բերվել»: